पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला सिटी. नगर निगम चुनाव की मतगणना चार जून को सुबह 8 बजे पंचायत भवन में शुरू होगी। ईवीएम मशीनें 180 प्रत्याशियों में से 20 के भाग्य का पिटारा खोलेंगी। मतगणना के दौरान ट्रैफिक जाम न हो, इसके लिए ट्रैफिक को डायवर्ट किया गया है।
मतगणना को लेकर प्रशासन ने पुख्ता प्रबंध किए हैं। मतगणना हाल में 10 टेबल लगाई गई हैं जहां एक-एक कर वार्ड के परिणाम घोषित किए जाएंगे। बाहर प्रत्याशियों तथा उनके एजेंटों के बैठने के लिए कुर्सियों का भी इंतजाम किया गया है।
हर राउंड की मतगणना का परिणाम पंचायत भवन के बाहर लगी स्क्रीन पर दिखाया जाएगा। मतगणना के दौरान उसी प्रत्याशी तथा उनके एजेंट को अंदर जाने की अनुमति होगी जिस वार्ड की मतगणना चल रही होगी। प्रत्याशियों व समर्थकों के भारी तादात में पहुंचने की उम्मीद को देखते हुए प्रशासन ने ट्रैफिक को सुचारू चलाने के लिए ट्रैफिक को डायवर्ट किया है।
ऐसे किया ट्रैफिक डायवर्ट
पंचायत भवन के बाहर मुख्य मार्ग पर यातायात को नियंत्रित करने के लिए पुख्ता प्रबंध किए गए हैं। हिसार रोड से अम्बाला की ओर आने वाले यातायात को जनसुई हेड से कैंट की ओर भेजा जाएगा, जबकि चंडीगढ़ से हिसार जाने वाले वाहनों को कैंट और मोहड़ा से डायवर्ट किया गया है। ये वाहन जनसुई हेड तक जाएंगे। लोकल बसों का रूट अग्रसेन चौक से रोडवेज वर्कशाप के साथ सेक्टर 7 से परिवर्तित किया गया है।
100 मीटर दूर रुकेंगे वाहन
डीसीपी विनोद कौशिक ने बताया कि पंचायत भवन से 100 मीटर सीमा के अंदर किसी भी वाहन को जाने अनुमति नहीं दी जाएगी। उम्मीदवार अथवा उनके एजेंट सिविल अस्पताल में, शहर क्षेत्र से आने वाले लोग अग्रसेन चौक के समीप हुडा पार्किग में तथा सेक्टर 7 में हुडा मार्केट की पार्किग में अपने वाहन पार्क कर सकते हैं। बिना अधिकृत पहचान पत्र के किसी भी व्यक्तिको मतगणना स्थल पर प्रवेश नहीं करने दिया जाएगा। मतगणना हाल में किसी भी व्यक्तिको पेन, बेल्ट, मोबाइल फोन, अंगूठी, पर्स जैसी चीजें लेकर जाने की अनुमति नहीं है।
वेबसाइट पर आएंगे परिणाम
पंचायत भवन में इलेक्ट्रॉनिक वोटिंग मशीन रखने के लिए बनाए गए स्ट्रांग रूम का ताला सुबह 7.30 बजे खोला जाएगा। इस स्ट्रांग रूम की दो चाबियां हैं जो डीसी तथा एडीसी के पास हैं। यदि कोई प्रत्याशी स्ट्रांग रूम की सील चेक करना चाहे तो वह सुबह 7.30 बजे पंचायत भवन में चेक कर सकता है। डीसी एवं जिला निर्वाचन अधिकारी शेखर विद्यार्थी ने बताया कि मतगणना के प्रत्येक राउंड के परिणाम नगर निगम चुनाव की वेबसाइट एमसीइलेक्शनस.एनआईसी.इन पर डाले जाएंगे। इस वेबसाइट पर परिणाम देखे जा सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn